b'\n_START_ARTICLE_\nDunojaus delta\n_START_SECTION_\nGeografija\n_START_PARAGRAPH_\nKiekvienais metais aliuvin\xc4\x97s s\xc4\x85na\xc5\xa1os, plukdomos Dunojaus, padidina delt\xc4\x85 apie 40 m, d\xc4\x97l to jos ribos nuolat kinta. Netoli Tul\xc4\x8dios (Tulcea, Rumunija) Dunojus pasidalina \xc4\xaf tris at\xc5\xa1akas: Kilij\xc4\x85 (Chilia), Sulin\xc4\x85 (Sulina) ir \xc5\xa0v. Jurgio up\xc4\x99 (Sf\xc3\xa2ntu Gheorghe), bet daugyb\xc4\x97 protak\xc5\xb3 skaido delt\xc4\x85 \xc4\xaf atskiras daleles, kuriose vyrauja mi\xc5\xa1kai ir pelk\xc4\x97s. Dalis deltos kiekvienais metais u\xc5\xbetvindoma pavasario ir rudens potvynio metu._NEWLINE_Apie 44 km nuo Dunojaus deltos yra Gyva\xc4\x8di\xc5\xb3 sala, \xc4\xaf kuri\xc4\x85 pretenduoja tiek Rumunija, tiek ir Ukraina._NEWLINE_2004 m. Ukraina u\xc5\xbebaig\xc4\x97 Bastroe kanalo darbus ir laivybiniu kanalu sujung\xc4\x97 Juod\xc4\x85j\xc4\x85 j\xc5\xabr\xc4\x85 su Ukrainos Dunojaus deltos dalimi. \xc5\xa0\xc4\xaf projekt\xc4\x85 kritikavo Europos S\xc4\x85junga, kadangi baiminamasi jo neigiamo poveikio deltos pelk\xc4\x97ms. Rumunija d\xc4\x97l \xc5\xa1io projekto ruo\xc5\xa1iasi paduoti Ukrain\xc4\x85 \xc4\xaf Tarptautin\xc4\xaf teism\xc4\x85.\n_START_SECTION_\nGamta\n_START_PARAGRAPH_\nDeltoje suskai\xc4\x8diuojama vir\xc5\xa1 1200 augal\xc5\xb3 r\xc5\xab\xc5\xa1i\xc5\xb3, 300 pauk\xc5\xa1\xc4\x8di\xc5\xb3 r\xc5\xab\xc5\xa1i\xc5\xb3, o daugyb\xc4\x97je e\xc5\xbeeriuk\xc5\xb3 ir pelki\xc5\xb3 gyvena 45 g\xc4\x97lavandeni\xc5\xb3 \xc5\xbeuv\xc5\xb3 r\xc5\xab\xc5\xa1ys. Dunojaus delta yra \xc4\xaftraukta \xc4\xaf UNESCO Pasaulinio paveldo s\xc4\x85ra\xc5\xa1\xc4\x85 bei paskelbta biosferos rezervatu. Apie 2 733 km\xc2\xb2 teritorija yra grie\xc5\xbetai saugomi draustiniai._NEWLINE_Tai vieta, kur milijonai pauk\xc5\xa1\xc4\x8di\xc5\xb3 i\xc5\xa1 \xc4\xafvairiausi\xc5\xb3 pasaulio viet\xc5\xb3 (Europos, Azijos, Afrikos ir Vidur\xc5\xbeemio j\xc5\xabros \xc5\xa1ali\xc5\xb3) atskrenda per\xc4\x97ti._NEWLINE_Senov\xc4\x97je, anot Herodoto, Dunojus tur\xc4\x97jo ne tris, bet septynias at\xc5\xa1akas.'